b'\n_START_ARTICLE_\nSekundarni metabolit\n_START_PARAGRAPH_\nSekundarni metaboliti ali drugotni presnovki so organske spojine, ki niso neposredno povezane z normalno celi\xc4\x8dno rastjo, razvojem ali razmno\xc5\xbeevanjem danega organizma. Nastajajo torej, ko celica dose\xc5\xbee stacionarno fazo rasti. V nasprotju s primarnimi metaboliti odsotnost sekundarnih presnovkov ne vodi v takoj\xc5\xa1njo smrt; v ugodnih razmerah njihova odsotnost nima vpliva na obstoj organizma, v neugodnih pa se s\xc4\x8dasoma poka\xc5\xbeejo zmanj\xc5\xa1ana mo\xc5\xbenost pre\xc5\xbeivetja, manj\xc5\xa1a plodnosti ali spremenjen videz. Istovrstni sekundarni presnovki so pogosto omejeni na manj\xc5\xa1o skupino vrst znotraj filogenetske skupine in so zato lahko prepoznavni znak pri ume\xc5\xa1\xc4\x8danju v taksonomski sistem. V naravi imajo pogosto pomembno funkcijo obrambe pred konkuren\xc4\x8dnimi organizmi ali \xc5\xa1kodljivci, npr. pri rastlinski obrambi pred rastlinojedci, ali pri prilagajanju na neugodne razmere v okolju. Ljudje te snovi pogosti uporabljamo v medicini (zdravila), prehrani (aditivi, npr. di\xc5\xa1ave in barvila) ter kot po\xc5\xbeivila (droge).\n_START_SECTION_\nRazvr\xc5\xa1\xc4\x8danje sekundarnih presnovkov\n_START_PARAGRAPH_\nVe\xc4\x8dino za \xc4\x8dloveka zanimivih sekundarnih metabolitov lahko razvrstimo glede na njihovo biosintezo oz. biosintezno pot. Prekurzorji za sekundarne presnovke so navadno primarni presnovki, torej produkti osnovnega celi\xc4\x8dnega metabolizma (razgradnja sladkorjev in ma\xc5\xa1\xc4\x8dob, sinteza aminokislin, pri rastlinah \xc5\xa1e fotosintezni procesi). Napak pa bi bilo re\xc4\x8di, da je vsaka spojina, nastala iz tak\xc5\xa1nega produkta, \xc5\xbee sekundarna, saj so nekateri derivati onujno potrebni za rast in se prav zato \xc5\xa1e vedno uvr\xc5\xa1\xc4\x8dajo med primarne presnovke. Tako so nekateri steroidi primarni, drugi pa sekundarni presnovki._NEWLINE__NEWLINE_Mogo\xc4\x8da je tudi razvrstitev po kemijskih lastnostih (mpr. azafiloni), funkcijah (npr. hormoni) ali \xc4\x8dutno zaznavni skupni lastnosti (npr. pigmenti).'